Birthe Rønn Hornbech (V), 2001-10-11:
Jeg skal starte med at takke dem, der stort set har tilsluttet sig forslaget, nemlig Dansk Folkeparti, og med hensyn til spørgsmålet om kvoteflygtninge sige til Enhedslisten, at hvis Enhedslisten kan gå med til politikken om at hjælpe i nærområdet og sørge for, at asylsagsbehandlingen foretages i nærområdet, vil vi da gerne se på antallet af kvoteflygtninge.
Kristeligt Folkeparti er imod, men mener, at vælgerne er for Venstres forslag.
Det mener jeg er en rigtig vurdering.
CD taler om, at man godt kan være enig i overskrifterne, jamen så synes jeg, at CD skulle prøve at give dem indhold - og lad os så diskutere det.
Jeg kan forstå, at De Radikale helst ikke vil diskutere udlændingepolitik herinde i Folketinget.
Det kan jeg sådan set godt forstå, når man hører de meget forskellige meldinger, der kommer fra radikale politikere ude i landet.
Så har man spurgt: Hvorfor genfremsætter vi det efter et halvt år?
Ja, hr. Lars Kramer Mikkelsen har jo hele sommeren i sin valgkreds slået sig op på, at han vil have strammet udlændingelovgivningen.
Det kan jeg forstå bare var noget, man sagde.
Indenrigsministeren har for åben tv-skærm garanteret, at der ikke skal komme terrorister ind i landet.
Derfor havde vi håbet på en mere markant ændring hos regeringen, også fordi statsministeren jo indtil flere gange har sagt, at al lovgivning skal gennemgås.
Statsministeren brugte endvidere en meget stor del af sin taletid under åbningstalen på at tale om udlændinge.
Der ligger ikke så meget indholdsmæssigt i det.
Det må vi tage til efterretning.
Jeg vil alligevel gerne prøve at besvare nogle af indenrigsministerens spørgsmål.
Indenrigsministeren mener, at hele ordningen om nærområder ikke vil kunne fungere.
Det synes jeg som folkevalgt i Danmark er en fuldkommen opgivelse.
Tilstrømningen er for stor, og sandheden er, at Danmark overhovedet ikke med den nuværende udlændingelovgivning kan værge sig mod en massetilstrømning.
Det vil regeringen åbenbart ikke gøre noget ved.
Det vil vi, og det kræver en helt ny måde at anskue udlændingepolitikken på
, hvis vi ikke skal have en massetilstrømning.
Der har været fremme fra Danmarks Statistik, at hveranden, der bor her i Danmark, om 100 år vil være udlænding.
Det mener vi ikke Danmark kan klare.
Det vil vi godt værge os mod i tide, og derfor har vi år ud og år ind peget på væsentlige ændringer i udlændingepolitikken, og det bliver vi ved med, indtil vi får det gennemført.
Ministeren var inde på, at optjeningsprincippet ikke kunne bruges.
Jo, det kan det godt, for det foreslog Thorkild Simonsen jo allerede som indenrigsminister i forbindelse med lavere integrationsydelse, og jeg skal også pege på modellen fra folkepensionen.
Når vi, til trods for at vi har stemt for nogle stramninger i foråret, stadig væk har spørgsmålet om de kriminelle asylsøgere med, så er det jo, fordi vi ved, at vi skal være over regeringen hele tiden.
Ellers sker der, skal vi sige, en slapning af administrationen, og så skal vi til at stramme op igen.
Jo, man skal være over regeringen hele tiden, ligesom pressen også er det.
Hver gang der præsenteres enkelthistorier om, at noget er gået galt, så forsikrer regeringen, at nu skal der ske noget.
Derfor vil vi være over regeringen hele tiden. Med hensyn til de udsendelsesproblemer, vi har, og som vi også har diskuteret i samrådet her for et øjeblik siden,
er det jo vores opfattelse, at med ordningen om, at man skal søge asyl i nærområderne, vil langt, langt de fleste af alle de udsendelsesproblemer, der er tale om, være væk.
Men indtil da må jeg stærkt opfordre regeringen til at gøre noget ved det og piske de ambassadører, der repræsenterer lande, som ikke vil tage deres egne statsborgere tilbage.
Det er i strid
Ministeren var inde på, at der var nogle punkter, hvor ministeren var enig og havde gjort noget.
F.eks. blev der nævnt flygtninge, der tager hjem på ferie, men så vil jeg godt spørge ministeren: Hvor mange opholdstilladelser er inddraget? Vi mener i Venstre, at det er helt forkasteligt, at man først får asyl og så ganske kort tid efter rejser hjem
til hjemlandet på ferie.
Så mener vi, at så må man altså se på, om ikke opholdstilladelsen skulle inddrages.
Jeg vil godt høre ministeren: Hvor mange er inddraget? Ministeren har den opfattelse, og det er hun jo i sin gode ret til, at 7-års-reglen, altså dette, at vi ikke ønsker permanent opholdstilladelse før efter 7 år, skulle hindre en ordentlig integration.
Det argument tror jeg ikke jeg har hørt før.
Men vi er heller ikke enige, for vi har jo den opfattelse, at så længe udlændinge er i Danmark og har fået opholdstilladelse, og uanset at de ikke burde blive indvandrere, så skal man altid sørge for, at de bliver dygtiggjort, mens de er her.
De skal ikke bare gå og ikke bestille noget.
Med hensyn til familiesammenføringerne ønsker vi en meget væsentlig stramning.
Hvis man vil have, at éns børn skal modtage modersmålsundervisning, og man selv har modtaget modersmålsundervisning og vil giftes med én fra hjemlandet, så har man nærmere tilknytning til hjemlandet, så har man sit hjerte i hjemlandet, og så skal man ikke familiesammenføres med opholdstilladelse i Danmark. Nej, minister, vi mener ikke, at der er nogen, der skal være andenrangsflygtninge.
De facto-flygtninge er ikke nødvendigvis andenrangsflygtninge.
Men det, vi peger på - og jeg har også forstået, at ministeren i hvert fald vil se på definitionen - er, at vi giver for mange opholdstilladelser.
Langt de fleste gives efter regler, der ligger langt ud over konventionen.
Vi er nu oppe på, om jeg så må sige, at vi kan se i Flygtningenævnets årsberetning, at man giver opholdstilladelse til nogle, hvor man ikke helt vil udelukke, at de kan blive udsat for chikane.
Lad mig til sidst igen sige: Danmark kan ikke værge sig mod en massetilstrømning.
Til hr. Ole M. Nielsen: Hvor mange udlændinge kan vi tåle?
Til hr. Hesselberg
Det kunne jeg godt lide at få et svar på.
Vi har jo set, hvad det betyder, at enhver bare kan rejse til Danmark gennem menneskesmuglere.
Krigsforbrydere kan gemme sig i Danmark.
Det skal afsløres af dagspressen, før vi nødtvungent kan få oplysningerne her i Folketingssalen.
Vi ønsker ganske enkelt ikke et sådant Danmark, hvor enhver ved at lade sig smugle ind og bare påberåbe sig asyl er sikret forsørgelse, så længe som man kan trække sagen ud.
Det er ikke en rimelig behandling af Danmark, og vi kan ikke bevare vort velfærdssamfund, hvis vi fortsætter på den måde.